O‘zbekiston Respublikasida jismoniy shaxsning shaxsiy identifikatsiya raqamini aniqlash va berish tartibini takomillashtirish to‘g‘risida

O‘zbekiston Respublikasi Prezidentining “Davlat xizmatlarini ko‘rsatishda chet davlat fuqarolari va fuqaroligi bo‘lmagan shaxslarga qulay shart-sharoitlar yaratish chora-tadbirlari to‘g‘risida” 2019-yil 12-noyabrdagi PF-5872-son, “Aholi va tadbirkorlik subyektlariga davlat xizmatlaridan foydalanishda yanada qulay sharoitlar yaratish, bu borada byurokratik to‘siqlarni qisqartirish bo‘yicha qo‘shimcha chora-tadbirlar to‘g‘risida” 2021-yil 23-martdagi PF-6191-son va “Davlat xizmatlari ko‘rsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari to‘g‘risida” 2021-yil 24-iyuldagi PF-6269-son Farmonlariga muvofiq Vazirlar Mahkamasi qaror qiladi:
 1. O‘zbekiston Respublikasi Prezidentining “Aholi va tadbirkorlik subyektlariga davlat xizmatlaridan foydalanishda yanada qulay sharoitlar yaratish, bu borada byurokratik to‘siqlarni qisqartirish bo‘yicha qo‘shimcha chora-tadbirlar to‘g‘risida” 2021-yil 23-martdagi PF-6191-son Farmoniga muvofiq jismoniy shaxsning shaxsiy identifikatsiya raqami (keyingi o‘rinlarda — shaxsiy identifikatsiya raqami) barcha davlat, bank, ijtimoiy va boshqa xizmatlarni ko‘rsatishda fuqaroning shaxsini tasdiqlovchi yagona identifikator hisoblanishi, soliq organlarida soliq to‘lovchilarning hisobi shaxsiy identifikatsiya raqamidan foydalangan holda yuritilishi ma’lumot uchun qabul qilinsin.
 2. Quyidagilarni nazarda tutuvchi O‘zbekiston Respublikasida jismoniy shaxsning shaxsiy identifikatsiya raqamini aniqlash va berish tartibi to‘g‘risidagi ma’muriy reglament (keyingi o‘rinlarda — Reglament) 1-ilovaga muvofiq tasdiqlansin:
 O‘zbekiston Respublikasi hududida tug‘ilgan barcha shaxslarga tug‘ilganlikni qayd etish jarayonida shaxsiy identifikatsiya raqamini berish;
 chet davlat fuqarosi yoki fuqaroligi bo‘lmagan shaxsga identifikatsiya ID-kartasi berilganda, shaxsiy identifikatsiya raqamini berish;
 chet davlat fuqarosiga O‘zbekiston Respublikasi hududida vaqtincha bo‘lib turganda yoki o‘z faoliyatini ishonchli vakili orqali amalga oshirayotganda, shaxsiy identifikatsiya raqamini berish;
 fuqaroligi bo‘lmagan shaxsga biometrik harakatlanish hujjati rasmiylashtirilganda, shaxsiy identifikatsiya raqamini berish;
 chet davlatda vaqtincha yoki doimiy yashaydigan O‘zbekiston Respublikasi fuqarolari, ularning farzandlari, chet davlat fuqarolari va fuqaroligi bo‘lmagan shaxslarga shaxsiy identifikatsiya raqamini berish;
 jismoniy shaxsning elektron talabnomasini shakllantirish.
 3. Vazirlar Mahkamasi huzuridagi Davlat personallashtirish markazi, Axborot texnologiyalari va kommunikatsiyalarini rivojlantirish vazirligi 2022-yil 1-iyunga qadar:
 manfaatdor vazirlik va idoralar bilan birgalikda shaxsiy identifikatsiya raqamini olish to‘g‘risidagi murojaatlarni qabul qilish hamda tayyor bo‘lgan shaxsiy identifikatsiya raqamini berish bo‘yicha axborot tizimlari integratsiya qilinishini ta’minlasin;
 Tashqi ishlar vazirligi bilan birgalikda O‘zbekiston Respublikasining xorijdagi diplomatik vakolatxonalari va konsullik muassasalari orqali chet davlatlar jismoniy shaxslarining ma’lumotlarini onlayn ravishda tekshirish bo‘yicha veb-servis ishlab chiqib va uni “Elektron hukumat” tizimi idoralararo integratsiyalashuv platformasiga integratsiya qilish choralarini ko‘rsin.
 4. Vazirlar Mahkamasi huzuridagi Davlat personallashtirish markazi Tashqi ishlar vazirligi, Ichki ishlar vazirligi va Adliya vazirligi bilan birgalikda 2022-yil 1-iyundan boshlab mazkur qarorga muvofiq O‘zbekiston Respublikasi fuqarolari, O‘zbekiston Respublikasi hududida vaqtincha yoki doimiy yashayotgan chet davlatlar fuqarolari va fuqaroligi bo‘lmagan shaxslar, xorijiy davlatda doimiy yashaydigan chet davlat fuqarolari hamda fuqaroligi bo‘lmagan shaxslarga, shuningdek, O‘zbekiston Respublikasi hududida vaqtincha bo‘lib turgan yoki o‘z faoliyatini ishonchli vakili orqali amalga oshirayotgan chet davlat fuqarolariga shaxsiy identifikatsiya raqamlarini berish bo‘yicha davlat xizmatlari ko‘rsatilishini yo‘lga qo‘ysin.
 5. O‘zbekiston Respublikasi Hukumatining 2-ilovaga muvofiq ayrim qarorlari o‘z kuchini yo‘qotgan deb hisoblansin.
 6. Adliya vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining maslahatchisi — IT-texnologiyalar, telekommunikatsiyalar va ilmiy faoliyatni rivojlantirish masalalari departamenti boshlig‘i va adliya vaziri R.K. Davletov zimmasiga yuklansin.
 1. Mazkur Reglament O‘zbekiston Respublikasida jismoniy shaxsning shaxsiy identifikatsiya raqamini (keyingi o‘rinlarda — shaxsiy identifikatsiya raqami) aniqlash va berish tartibini belgilaydi.
 2. Shaxsiy identifikatsiya raqami O‘zbekiston Respublikasi fuqarolari, O‘zbekiston Respublikasi hududida vaqtincha yoki doimiy yashayotgan chet el fuqarolari va fuqaroligi bo‘lmagan shaxslar, chet elda doimiy yashaydigan chet el fuqarolari va fuqaroligi bo‘lmagan shaxslarga, shuningdek, O‘zbekiston Respublikasi hududida vaqtincha bo‘lib turgan yoki o‘z faoliyatini ishonchli vakili orqali amalga oshirayotgan chet el fuqarolariga (keyingi o‘rinlarda — talabgorlar) beriladi. Shaxsiy identifikatsiya raqami berilganligi uchun to‘lov undirilmaydi.
 3. Ushbu Reglamentda quyidagi asosiy tushunchalardan foydalaniladi:
 vakolatli organ — O‘zbekiston Respublikasi Vazirlar Mahkamasi huzuridagi Davlat personallashtirish markazi (keyingi o‘rinda — Davlat personallashtirish markazi);
 ma’lumotlarni to‘plash punkti — shaxsiy identifikatsiya raqamini olish uchun murojaat qilgan jismoniy shaxsning biografik ma’lumotlari va biometrik parametrlarini jamlash, ushbu ma’lumotlarni Davlat personallashtirish markaziga yuborish hamda shakllantirilgan tayyor shaxsiy identifikatsiya raqamini berish vazifasini bajaruvchi ichki ishlar organlari migratsiya va fuqarolikni rasmiylashtirish bo‘linmalari, davlat xizmatlari markazlari, FHDE organlari, O‘zbekiston Respublikasining xorijdagi diplomatik vakolatxonalari va konsullik muassasalari;
 operator — ma’lumotlarni to‘plash punktining shaxsiy identifikatsiya raqamini berish uchun elektron talabnomani to‘ldiruvchi va Davlat personallashtirish markazi tomonidan berilgan shaxsiy identifikatsiya raqamini taqdim etuvchi mas’ul xodimi;
 elektron talabnoma — ma’lumotlarni to‘plash punktidan shaxsiy identifikatsiya raqamini oladigan shaxsning biografik ma’lumotlari va biometrik parametrlarini o‘z ichiga olgan elektron hujjat.
 4. Shaxsiy identifikatsiya raqami mashinada hisoblanadigan hujjatlar uchun xalqaro standartlarga (ICAO) muvofiq O‘zbekiston Respublikasi fuqarolarining biometrik pasportlarida (identifikatsiya ID-kartalarida), chet el fuqarolari va fuqaroligi bo‘lmagan shaxslarning O‘zbekiston Respublikasida yashash guvohnomalari va identifikatsiya ID-kartalari hamda boshqa hujjatlarda foydalaniladi.
 5. Shaxsiy identifikatsiya raqami quyidagi tartibda joylashgan o‘n to‘rtta raqamdan iborat bo‘ladi:
 1-guruh — jinsi va tug‘ilgan asri indeksi:
 1 — 1800.1.01. — 1899.31.12 da tug‘ilgan erkaklar;
 2 — 1800.1.01 — 1899.31.12 da tug‘ilgan ayollar;
 3 — 1900.1.01 — 1999.31.12 da tug‘ilgan erkaklar;
 4 — 1900.1.01 — 1999.31.12 da tug‘ilgan ayollar;
 5 — 2000.1.01 — 2099.31.12 da tug‘ilgan erkaklar;
 6 — 2000.1.01 — 2099.31.12 da tug‘ilgan ayollar.
 2-guruh — formatdagi tug‘ilgan sana: KKOOII (kun, oy, yil).
 3-guruh — shaxsiy identifikatsiya raqamini shakllantirish uchun talabnoma rasmiylashtirilgan tuman, shahar kodi, O‘zbekiston Respublikasining xorijdagi diplomatik vakolatxonalari va konsullik muassasalari joylashgan joy.
 O‘zbekiston Respublikasi hududida vaqtincha yoki doimiy yashayotgan chet el fuqarolari va fuqaroligi bo‘lmagan shaxslarga, xorijiy davlatda yashaydigan chet el fuqarolari hamda fuqaroligi bo‘lmagan shaxslarga, shuningdek, O‘zbekiston Respublikasi hududida vaqtincha bo‘lib turgan yoki o‘z faoliyatini ishonchli vakili orqali amalga oshirayotgan chet el fuqarolariga shaxsiy identifikatsiya raqamini berishda 3-guruh raqami mazkur shaxslar murojaat qilgan joydan kelib chiqib tanlanadi.
 4-guruh — ushbu kunda tug‘ilgan va mazkur tumanda, shaharda biometrik pasport (identifikatsiya ID-kartasi), yashash yoki tug‘ilganlik guvohnomasini olgan jismoniy shaxsning tartib raqami.
 Tartib raqami biometrik pasport (identifikatsiya ID-kartasi) yoki tug‘ilganlik to‘g‘risidagi guvohnomani olish navbatiga muvofiq shakllantiriladi.
 5-guruh — nazorat raqami.
 Nazorat raqami (14-pozitsiya) 10 moduli bo‘yicha doimiy ravishda takrorlanuvchi 731 731... salmoq funksiyasi bilan quyidagi tarzda hisoblanadi:
 raqamli ma’lumotlarning tegishli elementi raqami tegishli muntazam pozitsiyada turgan salmoq ko‘rsatkichiga chapdan o‘nga ko‘paytiriladi.
 Har bir ko‘paytirish natijalari jamlanadi.
 Hosil bo‘lgan yig‘indi 10 moduliga bo‘linadi.
 Bo‘lishda qolgan qoldiq nazorat raqami hisoblanadi.
 Kodning haqiqiyligi tekshiriladi.
 1-misol.
 1993-yil 12-oktabrda tug‘ilgan, 024 tartib raqami berilgan erkak uchun hisoblangan nazorat raqami:
 Hosil bo‘lgan raqamlar jamlanadi:
 21+3+2+7+0+9+21+6+0+28+0+2+28=127
 Natija 10 moduliga bo‘linadi: 127/10=12 (qoldiq — 7), shunday qilib nazorat raqami 7 ga teng, fuqaroning kodi esa — 3 121093 204 024 7.
 2-misol.
 1990-yil 2-yanvarda tug‘ilgan, 001 tartib raqami berilgan ayol uchun hisoblangan nazorat raqami:
 Hosil bo‘lgan raqamlar jamlanadi:
 28+0+2+0+3+9+0+6+0+35+0+0+7=90
 Natija 10 moduliga bo‘linadi: 90/10=9 (qoldiq — 0), shunday qilib nazorat raqami 0 ga teng, fuqaroning kodi esa — 4 020190 205 001 0.
 6. Talabgorlarga shaxsiy identifikatsiya raqami Davlat personallashtirish markazi tomonidan ma’lumotlarni to‘plash punktining talabnomasi asosida avtomatlashtirilgan tizim orqali shakllantiriladi va beriladi.
 7. Shaxsiy identifikatsiya raqami ushbu Reglamentga 1-ilovaga muvofiq sxema bo‘yicha beriladi.
 8. Shaxsiy identifikatsiya raqami:
 O‘zbekiston Respublikasi hududida tug‘ilgan barcha shaxslarga tug‘ilganlikni qayd etish jarayonida — qat’iy ravishda FHDY organlari tomonidan;
 xorijiy davlat fuqarosi yoki fuqaroligi bo‘lmagan shaxslarga identifikatsiya ID-kartasi berilganda, shuningdek, O‘zbekiston Respublikasi hududida vaqtincha bo‘lib turgan yoki o‘z faoliyatini ishonchli vakili orqali amalga oshirayotgan chet el fuqarolariga — davlat xizmatlari markazlari tomonidan;
 xorijiy davlat fuqarosi yoki fuqaroligi bo‘lmagan shaxslarga identifikatsiya ID-kartasi berilganda, shuningdek, O‘zbekiston Respublikasi hududida vaqtincha bo‘lib turgan chet el fuqarolariga — ichki ishlar organlari migratsiya va fuqarolikni rasmiylashtirish bo‘linmalari tomonidan;
 fuqaroligi bo‘lmagan shaxslarga biometrik harakatlanish hujjati rasmiylashtirilganda — ichki ishlar organlari migratsiya va fuqarolikni rasmiylashtirish bo‘linmalari tomonidan;
 xorijiy davlatda yashaydigan O‘zbekiston Respublikasi fuqarolari va ularning farzandlariga (shaxsiy identifikatsiya raqami mavjud bo‘lmaganda), chet el fuqarolariga hamda fuqaroligi bo‘lmagan shaxslarga — O‘zbekiston Respublikasining xorijdagi diplomatik vakolatxonalari va konsullik muassasalari tomonidan beriladi.
 9. O‘zbekiston Respublikasi hududida vaqtincha va doimiy yashayotgan chet el fuqarolari va fuqaroligi bo‘lmagan shaxslarga shaxsiy identifikatsiya raqami quyidagi hujjatlar asosida rasmiylashtirib beriladi:
 O‘zbekiston Respublikasi hududida vaqtincha yashayotgan chet el fuqarolariga — xorijiy davlat fuqarosining pasporti;
 O‘zbekiston Respublikasi hududida vaqtincha yashayotgan fuqaroligi bo‘lmagan shaxslarga — harakatlanish hujjati;
 O‘zbekiston Respublikasi hududida doimiy yashayotgan chet el fuqarolari va fuqaroligi bo‘lmagan shaxslarga — yashash guvohnomalari;
 O‘zbekiston Respublikasi hududida o‘z faoliyatini ishonchli vakili orqali amalga oshirayotgan chet el fuqarolariga — qonunchilikda belgilangan tartibda tan olingan ishonchnoma, xalqaro shartnoma va kelishuvlarda nazarda tutilgan holatlar bundan mustasno, ishonchnoma bergan shaxsning shaxsini tasdiqlovchi hujjat nusxasi va xalqaro standartlarga (ICAO) mos raqamli fotosurati, vakilning shaxsini tasdiqlovchi hujjat.
 10. Shaxsiy identifikatsiya raqami talabgorlarga ularning ma’lumotlarni to‘plash punktiga murojaatlari asosida beriladi.
 Talabgorlar shaxsiy identifikatsiya raqamini olish uchun ma’lumotlarni to‘plash punkti operatoriga o‘zi kelib murojaat etadi (O‘zbekiston Respublikasi hududida o‘z faoliyatini ishonchli vakili orqali amalga oshirayotgan chet el fuqarolari bundan mustasno). Ma’lumotlarni to‘plash punkti operatori talabgorlar nomidan ushbu Reglamentga 2-ilovaga muvofiq shakldagi elektron talabnoma to‘ldiradi.
 To‘ldirilgan talabnomadagi ma’lumotlar talabgorlar tomonidan tekshirilib, ularning to‘g‘riligi tasdiqlanadi.
 11. Ma’lumotlarni to‘plash punkti operatori tomonidan jismoniy shaxsning biografik (familiyasi, ismi, otasining ismi (mavjud bo‘lganda), tug‘ilgan sanasi, jinsi, shaxsiy identifikatsiya raqamini berish uchun asos bo‘ladigan hujjatining seriyasi va raqami, uni bergan organning nomi va sanasi) hamda biometrik (barcha qo‘l barmoq izlari (16 yoshga to‘lmagan shaxslar hamda O‘zbekiston Respublikasi hududida o‘z faoliyatini ishonchli vakili orqali amalga oshirayotgan chet el fuqarolari bundan mustasno) va fotosurati) ma’lumotlari avtomatlashtirilgan tizimga kiritilib, elektron talabnoma shakllantiriladi.
 12. Shaxsiy identifikatsiya raqamini shakllantirish uchun talabnoma quyidagi hollarda rad etiladi:
 shaxs o‘zi haqida yolg‘on ma’lumot berganda;
 shaxsga avval shaxsiy identifikatsiya raqami biriktirilganda (shaxsiy identifikatsiya raqami xato shakllantirilgan holatlar bundan mustasno);
 taqdim etilgan hujjatlar ushbu Reglament talablariga muvofiq bo‘lmaganda.
 Talabgorlar ixtiyoriga ko‘ra asoslantirilgan rad javobi yozma ravishda beriladi.
 13. Elektron talabnoma Davlat personallashtirish markazi tomonidan qabul qilib olingandan so‘ng:
 O‘zbekiston Respublikasi fuqarolariga shaxsiy identifikatsiya raqami axborot tizimi vositasida real vaqt rejimida;
 O‘zbekiston Respublikasi hududida vaqtincha va doimiy yashayotgan chet el fuqarolari va fuqaroligi bo‘lmagan shaxslarga bir ish kuni davomida shaxsiy identifikatsiya raqami shakllantirilib, ma’lumotlarni to‘plash punktiga elektron shaklda;
 xorijiy davlatda vaqtincha yoki doimiy yashaydigan O‘zbekiston Respublikasi fuqarolari va ularning farzandlariga (shaxsiy identifikatsiya raqami mavjud bo‘lmaganda), chet el fuqarolariga hamda fuqaroligi bo‘lmagan shaxslar uchun shaxsiy identifikatsiya raqami bir ish kuni davomida O‘zbekiston Respublikasining xorijdagi diplomatik vakolatxonalari va konsullik muassasalariga yuboriladi.
 14. Talabgorlar Davlat personallashtirish markazi tomonidan ushbu Reglamentga 3-ilovaga muvofiq shakllantirilgan QR-kodli shaxsiy identifikatsiya raqami ma’lumotnomasini Yagona interaktiv davlat xizmatlari portali orqali ham olishi mumkin.
 Talabgorlarning ixtiyoriga ko‘ra ma’lumotlarni to‘plash punkti operatori uning shaxsiy identifikatsiya raqami ma’lumotnomasini taqdim etadi.
 15. Shaxsiy identifikatsiya raqami quyidagi hollarda qayta shakllantiriladi:
 birlamchi shaxsiy identifikatsiya raqami xatolik bilan shakllantirilganligi aniqlanganda;
 shaxsning tug‘ilgan sanasi o‘zgartirilganda;
 shaxsning jinsi o‘zgartirilganda;
 farzandlikka olinganda.
 16. Shaxsiy identifikatsiya raqamini qayta shakllantirish uchun asos bo‘lgan hollarda, talabgorlar ushbu bobda belgilangan tartibda mazkur o‘zgarishlarni tasdiqlovchi hujjatlar asosida ma’lumotlarni to‘plash punktiga murojaat qiladi.
 17. Davlat personallashtirish markazi qayta shakllantirilgan shaxsiy identifikatsiya raqami barcha manfaatdor davlat tashkilotlarining axborot tizimlariga yuborilishini ta’minlaydi. Davlat tashkilotlari o‘zlarining axborot tizimlari va ma’lumotlar bazalarida jismoniy shaxsga tegishli ma’lumotlar birlashtirilishi yoki muvofiqlashtirilishini ta’minlaydi.
 18. Shaxsiy identifikatsiya raqamini olish bo‘yicha murojaat qilgan talabgorlar davlat organlari va tashkilotlari yoki ma’lumotlarni to‘plash punkti tomonidan shaxsiy identifikatsiya raqamini berishni rad etish, shuningdek, davlat organlari va tashkilotlari hamda ma’lumotlarni to‘plash punkti mansabdor shaxslari xatti-harakatlari (harakatsizligi) yuzasidan belgilangan tartibda shikoyat qilish huquqiga ega.
 19. Ushbu Reglament talablarini buzishda aybdor bo‘lgan shaxslar qonunchilik hujjatlariga muvofiq javob beradilar.
 1. Vazirlar Mahkamasining “O‘zbekiston Respublikasida jismoniy shaxsning shaxsiy identifikatsiya raqamini aniqlash tartibi to‘g‘risida” 1996-yil 31-maydagi 200-son qarori.
 2. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida” 2018-yil 19-noyabrdagi 934-son qaroriga ilovaning 1-bandi.